विकास मालू के स्टाफ से पूछताछ की; पत्नी के आरोपों पर मालू बोले- सबूत दिखाएं
Bollywood Actor And Director Satish Kaushik's Death Case Investigation  एक्टर सतीश कौशिक की मौत की तहकीकात करने के लिए दिल्ली पुलिस रविवार देर रात उस फार्म हाउस पहुंची जहां सतीश होली खेलने गए थे
एक्टर सतीश कौशिक की मौत की तहकीकात करने के लिए दिल्ली पुलिस रविवार देर रात उस फार्म हाउस पहुंची जहां सतीश होली खेलने गए थे। पुलिस ने यहां रजिस्टर की जांच की और फार्म हाउस के कर्मचारियों से पूछताछ की।
दरअसल इस फार्म हाउस के मालिक विकास मालू की पत्नी शानवी मालू ने दावा किया था कि सतीश कौशिक की मौत प्राकृतिक नहीं थी, उनकी हत्या की गई थी। शानवी ने हत्या का आरोप अपने पति पर ही लगाया था। जानकारी के मुताबिक, पुलिस अब शानवी का बयान लेगी।
विकास मालू ने कहा- शानवी के पास सबूत हैं तो दिखाएं
इस मामले में विकास मालू ने अपनी पत्नी के आरोपों को गलत बताया है। उन्होंने कहा, 'अगर मैं गलत हूं तो मैं कुछ भी झेलने को तैयार हूं। अगर शानवी के पास मेरे खिलाफ सबूत हैं तो दिखाएं।'
दरअसल, शानवी ने कहा था कि उसके पति विकास मालू ने 15 करोड़ रुपए के लेनदेन को लेकर सतीश कौशिक की हत्या की है।
सतीश कौशिक की पत्नी बोलीं- विकास की पत्नी के आरोप बेबुनियाद 
एक्टर सतीश कौशिक की हत्या करने के दावे को उनकी पत्नी शशि ने खारिज कर दिया है और शानवी से केस वापस लेने के लिए कहा है। शशि ने कहा कि उनके पति होली पार्टी में शामिल होने के लिए विकास मालू के दिल्ली स्थित फॉर्म हाउस गए थे। दोनों अच्छे दोस्त थे।
विकास खुद ही बहुत अमीर हैं तो ऐसे में उन्हें सतीश से पैसा लेने की जरूरत क्यों पड़ेगी। शशि ने कहा कि पोस्टमार्टम रिपोर्ट से पुष्टि हुई है कि सतीश कौशिक को 98% ब्लॉकेज था और उनके सैंपल में कोई दवा नहीं थी। वह कैसे दावा कर रही है कि उनको ड्रग्स देकर मारा गया। मेरे पति के गुजरने के बाद उन्हें क्यों बदनाम कर रही हैं। इसके पीछे उनका कोई एजेंडा है।
अब पढ़िए शानवी मालू के 5 आरोप...
1. दवा के जरिए की गई सतीश की हत्या 
शानवी ने शनिवार को दिल्ली पुलिस कमिश्नर ऑफिस में अपने पति के खिलाफ शिकायत दर्ज कराई थी। शानवी का आरोप था कि सतीश ने उसके पति को 15 करोड़ रुपए दिए थे, जिसे वे वापस मांग रहे थे। उसका पति ये पैसे चुकाना नहीं चाहता था। सतीश कौशिक की हत्या कुछ दवाइयों के जरिए की गई, जिसका इंतजाम उसके पति ने किया था।
2. पति ने ही सतीश कौशिक से मुलाकात कराई थी
IANS की रिपोर्ट के मुताबिक, महिला ने कहा कि 13 मार्च 2019 को उसकी शादी बिजनेसमैन विकास से हुई थी। विकास ने ही उसे सतीश कौशिक से मिलवाया था। इतना ही नहीं सतीश अक्सर पति-पत्नी से दुबई और भारत में मुलाकात भी किया करते थे।
3. पैसों को लेकर सतीश और पति के बीच झगड़ा भी हुआ
महिला के मुताबिक, 23 अगस्त 2022 को सतीश कौशिक दुबई में उनके घर आए थे और इस दौरान उन्होंने उसके पति से 15 करोड़ रुपए मांगे थे। महिला ने कहा- मैं ड्रॉइंग रूम में मौजूद थी, जहां सतीश और विकास के बीच बहस हो गई थी। कौशिक ने कहा कि उन्होंने तीन साल पहले ये पैसे इन्वेस्टमेंट के लिए दिए थे, लेकिन न इनसे निवेश किया गया और न लौटाया गया, इसलिए वे ठगा महसूस कर रहे हैं। सतीश ने पैसे मांगे लेकिन विकास ने देने से मना कर दिया।
4. पति ने दुबई में पार्टी दी, दाऊद का बेटा वहां मौजूद था
मीडिया रिपोर्ट्स के अनुसार महिला ने दुबई में हुई एक पार्टी की फोटो भी शेयर की। महिला ने दावा किया कि उस पार्टी में अंडरवर्ल्ड डॉन दाऊद इब्राहिम का बेटा भी मौजूद था। उसने बताया कि जब मैंने अपने पति से पूछा कि क्या मामला है, तो उसने कहा कि सतीश के रुपए कोविड के दौरान खत्म हो चुके हैं। उसने कहा कि उसके पति ने ये भी बताया कि वो सतीश से छुटकारा पाना चाहता था और उसकी प्लानिंग कर रहा था।
5. ड्रग्स का कारोबार करता था विकास 
महिला की तरफ से दावा किया गया है कि उसका पति कई तरह के ड्रग्स का कारोबार करता है। महिला ने बताया कि विकास ने सतीश से ये भी कहा था कि वो पैसे लौटा चुका है, लेकिन उसके पास सबूत नहीं हैं। वो दोबारा भी पैसा चुकाने को तैयार है। उसे समय चाहिए।
पत्नी के आरोपों पर मालू का जवाब- जो हुआ, उसे बर्दाश्त नहीं कर सकता
विकास ने सोशल मीडिया पर पोस्ट कर आरोपों के जवाब दिए हैं। उन्होंने लिखा, "सतीश जी के साथ पिछले 30 साल से मेरे अच्छे फैमिली रिलेशन थे। इस दुनिया को मेरे नाम पर कीचड़ उछालने में कुछ मिनट भी नहीं लगे। जश्न के बाद जो ट्रैजेडी हुई, उसे मैं बर्दाश्त नहीं कर पा रहा हूं।
मैं बस यही कहना चाहूंगा कि कोई भी होनी बताकर नहीं आती है और न ही इस पर किसी का बस चलता है। मैं मीडिया से गुजारिश करना चाहूंगा कि वो सभी की भावनाओं के बारे में सोचें। सतीश को मैं हमेशा याद करूंगा।"
सतीश कौशिक केस में अब आगे क्या होगा?
सतीश कौशिक से जुड़ी अन्य खबरें यहां पढ़ें...
1. आप एक अच्छे मकान मालिक थे: सतीश कौशिक के निधन पर भावुक हुए कार्तिक आर्यन, बोले- स्ट्रगल के दिनों में वो मेरे साथ थे​​​​​​
एक्टर और डायरेक्टर सतीश कौशिक का बुधवार देर रात निधन हो गया। गुरुवार सुबह निधन की खबर सामने आने के बाद से ही देश भर में शोक की लहर थी। कभी स्ट्रगल के दिनों में सतीश के घर पर किराएदार रहे एक्टर कार्तिक आर्यन ने सोशल मीडिया पर पोस्ट शेयर कर उन्हें श्रद्धांजलि दी। उन्होंने पोस्ट में बताया कि सतीश एक अच्छे इंसान होने के साथ-साथ, बेहतरीन मकान मालिक भी थे। पूरी खबर पढ़ें 
2. सतीश कौशिक को याद कर रो पड़े अनुपम खेर:बोले- हम एक-दूसरे से जलते थे, झगड़ते भी…उसके जाने से समझ में नहीं आ रहा है कि क्या करूं
एक्टर-डायरेक्टर सतीश कौशिक का बुधवार रात 1:30 बजे दिल्ली में निधन हो गया था। वे 66 साल के थे। इस बात की जानकारी अनुपम खेर ने ट्वीट कर के दी थी। वो और सतीश कौशिक पिछले 45 साल से दोस्त थे। उनके निधन के 2 दिन बाद अनुपम खेर का वीडियो सामने आया है, जिसमें वो अपने जिगरी दोस्त को याद करते हुए रो पड़े। पूरी खबर पढ़ें-